คลังเผยผลจัดเก็บรายได้รัฐ 7 เดือนแรกปีงบ 59 ที่ 1.24 ล้านลบ. สูงกว่าเป้า 6%
คลังเผยผลจัดเก็บรายได้รัฐ 7 เดือนแรกปีงบ 59 ที่ 1.24 ล้านลบ. สูงกว่าเป้า 6%
26 พ.ค. 2559

นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า ผลการจัดเก็บรายได้รัฐบาลสุทธิในช่วง 7 เดือนแรกของปีงบประมาณ 2559 (ต.ค.58 – เม.ย.59) จัดเก็บได้ 1,247,907 ล้านบาท สูงกว่าประมาณการตามเอกสารงบประมาณ 70,577 ล้านบาท หรือ 6.0% และสูงกว่าช่วงเดียวกันปีที่แล้ว 8.7%
โดยสาเหตุหลักมาจากการนำส่งรายได้จากการประมูลใบอนุญาตให้ใช้คลื่นความถี่ย่าน 900 และ 1800 MHz (4G) จำนวน 48,242 ล้านบาท นอกจากนี้ การนำส่งรายได้ของรัฐวิสาหกิจสูงกว่าประมาณการ 16,856 ล้านบาท หรือ 24.7% และการจัดเก็บภาษีเงินได้บุคคลธรรมดาสูงกว่าประมาณการ 6,945 ล้านบาท หรือ 3.7% จัดเก็บภาษีเบียร์สูงกว่าประมาณการ 6,340 ล้านบาท หรือ 12.7% และจัดเก็บภาษีสรรพสามิตรถยนต์ สูงกว่าประมาณการ 5,294 ล้านบาท หรือ 9.7%
“การจัดเก็บรายได้ในช่วง 7 เดือนแรกของปีงบประมาณ 2559 ยังคงสูงกว่าประมาณการ โดยในช่วงที่เหลือของปีงบประมาณ 2559 กระทรวงการคลังคาดว่าการจัดเก็บรายได้ของรัฐบาลจะได้รับผลบวกจากการฟื้นตัวอย่างต่อเนื่องของภาวะเศรษฐกิจ ซึ่งจะส่งผลให้การจัดเก็บรายได้ในปีนี้ใกล้เคียงกับเป้าหมายที่วางไว้” โฆษกกระทรวงการคลัง ระบุ
ขณะที่เฉพาะเดือนเม.ย.59 รัฐบาลจัดเก็บรายได้สุทธิ 170,267 ล้านบาท สูงกว่าประมาณการ 5,493 ล้านบาท หรือ 3.3% (ต่ำกว่าเดือนเดียวกันปีที่แล้ว 0.5%) เนื่องจากการนำส่งรายได้ของรัฐวิสาหกิจ สูงกว่าประมาณการ 5,726 ล้านบาท หรือ 37.4%, การจัดเก็บภาษีสรรพสามิตรถยนต์ สูงกว่าประมาณการ 2,307 ล้านบาท หรือ 28.5% และการจัดเก็บภาษีน้ำมันฯ สูงกว่าประมาณการ 1,449 ล้านบาท หรือ 9.8% อย่างไรก็ดี สำหรับภาษีมูลค่าเพิ่ม (VAT) จัดเก็บได้ต่ำกว่าประมาณการ 5,292 ล้านบาท หรือ 7.9% เนื่องจากภาษีมูลค่าเพิ่มที่จัดเก็บจากการนำเข้าจัดเก็บได้ต่ำกว่าประมาณการ
 
 